Tiivistelmä Euroopan tietosuojavaltuutetun lausunnosta, joka koskee ehdotusta asetukseksi viinejä, tislattuja alkoholijuomia ja maataloustuotteita koskevista Euroopan unionin maantieteellisistä merkinnöistä ja maataloustuotteiden laatujärjestelmistä

(2022/C 454/04)

(Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla https://edps.europa.eu)

Euroopan komissio hyväksyi 2. toukokuuta 2022 ehdotuksen asetukseksi viinejä, tislattuja alkoholijuomia ja maataloustuotteita koskevista Euroopan unionin maantieteellisistä merkinnöistä, maataloustuotteiden laatujärjestelmistä, asetusten (EU) N:o 1308/2013, (EU) 2017/1001 ja (EU) 2019/787 muuttamisesta sekä asetuksen (EU) N:o 1151/2012 kumoamisesta (jäljempänä ’ehdotus’).

Ehdotuksella on kaksi yleistä tavoitetta: varmistetaan teollis- ja tekijänoikeuksien tehokas suoja unionissa, mukaan lukien tehokkaat rekisteröintimenettelyt, jotta tuottajat saisivat oikeudenmukaisen palkkion ponnisteluistaan, ja helpotetaan maantieteellisten merkintöjen käyttöönottoa kaikkialla unionissa.

Tietosuojavaltuutettu panee tyytyväisenä merkille, että ehdotuksessa määritellään komission ja jäsenvaltioiden toimivaltaisten viranomaisten roolit henkilötietojen käsittelyssä niissä menettelyissä, jotka ehdotettu asetus kattaa.

Samalla Euroopan tietosuojavaltuutettu suosittelee kuitenkin nimenomaisesti ilmaisemaan Euroopan unionin teollisoikeuksien viraston (EUIPO) roolin yhteisenä rekisterinpitäjänä yhdessä Euroopan komission kanssa. Lisäksi tietosuojavaltuutettu suosittelee määräämään järjestelystä, josta säädetään Euroopan parlamentin ja neuvoston 23 päivänä lokakuuta 2018 luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY (1) kumoamisesta annetun asetuksen (EU) 2018/1725 28 artiklassa ja/tai Euroopan parlamentin ja neuvoston 27 päivänä huhtikuuta 2016 luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY (2) kumoamisesta (yleinen tietosuoja-asetus) annetun asetuksen 2016/679 26 artiklassa. Tältä osin tietosuojavaltuutettu suosittelee, että komissiolle myönnetään valtuudet hyväksyä täytäntöönpanosäädös, joka kattaa yksityiskohtaiset järjestelyt tietosuojavaatimusten noudattamisen varmistamiseksi.

Euroopan tietosuojavaltuutettu suosittelee, että itse ehdotuksessa yksilöidään ne eri henkilötietoryhmät, jotka on sisällytettävä rekisteröintihakemusten, vastaväitteiden ja virallisten huomautusten, unionin rekisterin otteiden ja yhtenäisen asiakirjan liiteasiakirjoihin. Ehdotuksesta olisi myös ilmettävä, missä olosuhteissa ja/tai millä edellytyksillä mitkäkin henkilötietoryhmät on tarpeen saattaa julkisesti saataville samoin kuin on määriteltävä selkeästi, mihin tarkoitukseen ne saatetaan julkisesti saataville. Lisäksi Euroopan tietosuojavaltuutettu suosittelee arvioimaan, olisiko henkilötietojen julkisen esilletulon rajoittamiseksi asianmukaista ottaa käyttöön menettely, jossa muihin henkilötietoryhmiin, kuten yhteystietoihin, saavat pääsyoikeuden ainoastaan henkilöt, joilla on siihen osoitetusti oikeutettu etu.

Tietosuojavaltuutettu katsoo myös, että maantieteellisten merkintöjen peruuttamiseen liittyvien asiakirjojen osalta valittu tietojen säilytysaika olisi perusteltava tarkemmin tai sitä olisi lyhennettävä.

1. JOHDANTO

1. Euroopan komissio antoi 2 toukokuuta 2022 ehdotuksen Euroopan parlamentin ja neuvoston asetukseksi viinejä, tislattuja alkoholijuomia ja maataloustuotteita koskevista Euroopan unionin maantieteellisistä merkinnöistä, maataloustuotteiden laatujärjestelmistä, asetusten (EU) N:o 1308/2013, (EU) 2017/1001 ja (EU) 2019/787 muuttamisesta sekä asetuksen (EU) N:o 1151/2012 kumoamisesta (3) (jäljempänä ’ehdotus’).

2. Ehdotuksen yleisinä tavoitteina on a) varmistaa teollis- ja tekijänoikeuksen tehokas suoja unionissa, mukaan lukien tehokkaat rekisteröintiprosessit, sekä b) lisätä maantieteellisten merkintöjen käyttöönottoa kaikkialla unionissa (4).

3. Ehdotuksella muutettaisiin maantieteellisten merkintöjen nykyistä lainsäädäntökehystä siten, että yhdenmukaistetaan kaikille aloille yhteiset säännöt, erityisesti menettelyt nimen rekisteröimiseksi tai tuote-eritelmän muuttamiseksi ja nimien suojaa sekä valvontaa ja täytäntöönpanoä koskevat säännöt (5). Siinä säädetään myös Euroopan unionin teollisoikeuksien viraston (jäljempänä EUIPO) osallistumisesta rekisteröintimenettelyyn. Tämä merkitsee sitä, että vaikka kansallisen tason arviointi jäisi jäsenvaltioiden tehtäväksi, virasto antaisi komissiolle teknistä apua hakemusten ja vastaväitteiden EU-tason tutkimuksen aikana (6).

4. Euroopan tietosuojavaltuutettu on antanut tämän lausunnon vastauksena Euroopan komission 23. toukokuuta 2022 käynnistämään EU:n tietosuoja-asetuksen 42 artiklan 1 kohdan mukaiseen kuulemiseen. Tältä osin tietosuojavaltuutettu kehottaa lainsäätäjiä sisällyttämään nimenomaisen viittauksen kyseiseen kuulemiseen jossakin ehdotuksen johdanto-osan kappaleessa.

4. PÄÄTELMÄT

23. Edellä esitetyn nojalla Euroopan tietosuojavaltuutettu (1) panee tyytyväisenä merkille rekisterinpitäjien nimenomaisen nimeämisen henkilötietojen käsittelyn yhteydessä ehdotuksessa vahvistetuissa menettelyissä (2) suosittelee määrittelemään 3 artiklassa yksiselitteisesti EUIPOn roolin rekisterinpitäjänä yhdessä Euroopan komission kanssa yleisen tietosuoja-asetuksen 28 artiklan ja EU:n tietosuoja-asetuksen 26 artiklan merkityksessä (3) suosittelee täsmentämään ehdotuksessa ne henkilötietoryhmät, jotka ovat tarpeen maantieteellisten merkintöjen ja aitojen perinteisten tuotteiden rekisteröinti-, muutos- tai peruutusmenettelyjen asianmukaista hallinnointia varten, jotta voidaan varmistaa henkilötietojen käsittelyn rajoittuvan siihen, mikä on suoraan asiaankuuluvaa ja tarpeen ehdotukselle annettujen tavoitteiden saavuttamiseksi (4) suosittelee yksilöimään ehdotuksessa, mitkä henkilötietoryhmät olisi annettava julkisesti saataville, ja määrittelemään selvästi, mihin tarkoituksiin ne annettaisiin, sekä arvioimaan, pitäisikö harkita menettelyä sen varmistamiseksi, että muihin henkilötietoryhmiin, kuten yhteystietoihin, pääsevät ainoastaan henkilöt, joilla on siihen osoitetusti oikeutettu etu (5) suosittelee, että maantieteellisten merkintöjen rekisteröinnin peruuttamiseen liittyvien asiakirjojen suunniteltua säilytysaikaa lyhennetään henkilötietojen osalta ilman lisäperusteluja.

Bryssel, 18. heinäkuuta 2022. Wojciech Rafał WIEWIÓROWSKI

(1) EUVL L 295, 21.11.2018, s. 39.

(2) EUVL L 119, 4.5.2016, s. 1.

(3) COM(2022) 134 final.

(4) COM(2022) 134 final/2, s. 2.

(5) COM(2022) 134 final/2, s. 4.

(6) COM(2022) 134 final/2, s. 10.